১৯৪৫ সালের অগস্ট মাসে দ্বিতীয় মহাযুদ্ধের অবসান হয়। তার ঠিক দুবছর বাদে, ১৯৪৭ সালের অগস্ট মাসে, দ্বিখণ্ডিত হয় একটি আস্ত দেশ এবং জন্মলাভ করে দুটি পৃথক স্বাধীন ভূখণ্ড : ভারত ও পাকিস্তান। এই দুটি ঘটনার ঠিক মধ্যবর্তী সময়ে, অর্থাৎ ১৯৪৬ সালের অগস্ট মাসে শুরু হয় এক মর্মঘাতী ভ্রাতৃঘাতী দাঙ্গা। ফলে, দেশবিভাগ যে অবশ্যম্ভাবী, সেটা বুঝে গিয়ে দুই ভূখণ্ডেই যখন বাঁধভাঙা নদীর জলপ্লাবনের মতো উদ্বাস্তু জনতার ঢল নেমেছে, তখন, সেই অস্থির ও উদ্ভ্রান্ত সময়ে, মধ্য-কলকাতার ক্রিক রো থেকে একটি বাংলা দৈনিক সংবাদপত্র আত্মপ্রকাশ করেছিল। কাগজখানার নাম স্বরাজ। গুটিকয় মানুষ যে এই স্বল্পায়ু কাগজখানার কথা আজো ভুলে যায়নি, তার কারণ আর কিছুই নয়, এর অন্যতম কর্মী ছিলেন কবি জীবনানন্দ দাশ।